Mykines er en must-see oplevelse på Færøerne. Naturen på øen er enestående og på fuglefjeldene kan man blandt mange andre fugle komme helt tæt på de fantastisk flotte søpapegøjer. Mykines har vulkansk oprindelse og er den vestligste af de 18 øer, som udgør Færøerne. Den strækker sig 8 km fra øst til vest, og er 2–3 km på sit bredeste fra nord til syd. En af Færøernes berømte billedkunstnere, Sámal Joensen-Mikines blev født på Mykines og den bjergtagende natur har alle dage tiltrukket kunstnere, naturinteresserede og turister fra hele verden. Indbyggertallet ligger omkring de 15, men øen får mange både færøske og udenlandske besøg om sommeren.